In nomine sancte et individue Trinitatis, ego Willelmus, Dei gracia Autisiodorensis episcopus, notum facio presentibus et futuris quod controversia illa que versabatur inter dominum Arduinum, venerabilem abbatem Sancti-Germani Autisiodorensis, et Milonem, militem Autisiodorensem, super decima silve que dicitur Beletains, que eciam ad ecclesias Beati-Germani de Venneto, de Blania spectat, hoc modo terminata est: Prefato etenim abbate et multis in presencia nostra adstantibus, idem miles, culpam suam cognoscens, eandem decimam, monasterio Sancti-Germani, fratribusque ibidem Deo servientibus imperpetuum possidendam in pace concessit; in terra videlicet culta et inculta, extirpata vel extirpanda; et contra omnes calumpniatores, si qui forte emerserint, se garantiam laturum in curia prenominati abbatis spopondit; et, si forte aliquid idem abbas aut fratres, hac de causa perdiderint, ipse illud ex integro se persolvere promisit. Quoddam eciam pratum quod apud Bainam Sancto-Germano abstulerat guerpivit, et, pro remedio anime sue et anniversario patris et matris sue, a monachis Sancti-Germani faciendo, eisdem illud nichilominus concessit; et pro his omnibus, de bonis ecclesie, XI libras et X solidos Autissiodorensis monete accepit. Laudavit hoc Humbaudus, clericus, frater ejus, et Autissiodora, uxor ipsius. Actum est hoc Autisiodoro, anno ab Incarnatione Domini Mº Cº LXº VIIIIº. Testes sunt decem in carta notati.